Jacob Buksti (S), 2001-04-27:
Forslagsstillerne foreslår, at regeringen skal gennemføre en projektering med henblik på etablering af et elektronisk betalingssystem ved indkørsel til Københavns Kommune og Århus bykerne efter modellen fra Oslo.
Nu er det jo ikke sådan, at det her er en ny idé, og Enhedslisten henviser da også selv til et tidligere forslag
om stort set det samme, som tidligere har været behandlet her i Folketinget
Regeringen har som bekendt i forbindelse med finansloven 2001 aftalt med Socialistisk Folkeparti og Enhedslisten, at der i løbet af de næste knap 3 år skal udarbejdes et beslutningsgrundlag for indførelse af et kørselsafgiftssystem i Danmark, som bl.a. er rettet mod trafikskabte problemer i byerne, og som skal være landsdækkende.
Men det mener Enhedslisten åbenbart ikke er værd at vente på.
Regeringen er optaget af at se nærmere på mulighederne for et kørselsafgiftssystem, om det kan anvendes i forbindelse med at forbedre trafiksituationen i byerne.
Men situationen er ikke sådan, at trafikken i København og Århus er eksploderet det seneste år, således at der er behov for drastiske virkemidler her og nu.
I de indre dele af de to byer er biltrafikken faktisk faldet det seneste år.
I øvrigt er der, så vidt jeg er orienteret, hverken i København eller i Århus politisk opbakning til bompengesystemet.
Et bompengesystem med en meget høj takst for passage, som her foreslået af Enhedslisten, er uhensigtsmæssig af flere grunde, hvoraf jeg blot skal nævne følgende: For det første vil en høj bompengeafgift skabe en betydelig barriere i lokalsamfundet tæt ved ringen og desuden betyde en betydelig omvejskørsel, merkørsel i området lige op til ringen, eksempelvis lige uden for ringen, hvis der kun opkræves afgift ind mod byen. For det andet vil effekten af en bompengering være størst lige ved ringen og aftage med afstanden til ringen, mens det ofte kan være andre steder, at problemerne faktisk er størst. For det tredje vil en sådan ring meget nemt blive opfattet som uretfærdig, dels fordi kun ture, der passerer ringen, afgiftsbelægges, mens ture inden for ringen, der bidrager lige så meget til trængsel og miljøgener, slipper for afgift, dels fordi alle ture, der passerer ringen, bliver belagt med samme afgift, hvad enten turen i sig selv er lang eller kort.
Endvidere vil et bompengesystem, som foreslået af Enhedslisten, hvor nettoprovenuet skal gå til finansiering af kollektiv trafik lokalt, forøge det samlede afgiftstryk på bilisterne, hvilket ikke er regeringens politik. På en hverdag passerer omkring 200.000 personbiler Københavns kommunegrænse i retning mod byen mellem kl. 6 og kl. 18.
Da jeg ikke går ud fra, at Enhedslisten mener, at pendlertrafik ud fra København er mindre miljøskadelig end pendlertrafik ind til København, skal der opkræves afgift i alle dagtimer og i hvert fald i både morgen- og eftermiddagsmyldretid.
Hurtig hovedregning viser, at hvis alle personbiler, der passerer Københavns kommunegrænse ind mod byen på en hverdag mellem kl. 6 og kl. 18, forudsættes at betale 45 kr. for at passere, vil det betyde en øget afgiftsbelastning på bilisterne i størrelsesorden 2 mia. kr. om året.
Vi ved på nuværende tidspunkt ikke, hvor mange bilister der vil vælge at betale og blive ved med at køre, og hvor mange der f.eks. vil finde andre transportmidler eller andre -mål.
Men alligevel, det er da værd at tænke over, for Danmark er i forvejen det land i EU, hvor det er dyrest at have bil, og regeringen lægger vægt på, at det samlet set ikke bliver dyrere at have bil.
Et af de store spørgsmål i forbindelse med overvejelserne om kørselsafgifter er, hvilke ændringer i folks transportadfærd forskellige afgiftsniveauer vil medføre, og hvilke afledte effekter kørselsafgifterne får andre steder i samfundet.
Det er nogle af de emner, som skal behandles mere præcist i forbindelse med udarbejdelsen af det beslutningsgrundlag, som regeringen, Enhedslisten og SF som nævnt har aftalt at sætte i gang.
Udvalget, der skal forestå arbejdet, er netop nu ved at blive nedsat.
Forslaget om en bompengering har flere gange været behandlet i Københavns Borgerrepræsentation uden at kunne få opbakning.
Kommunen er derimod sammen med Trafikministeriet i gang med et demostrationsprojekt for bl.a. nærmere at undersøge mulige effekter af et system med variable kørselsafgifter.
Et fladedækkende kørselsafgiftssystem kan afhængig af tilgængelig og pålidelig teknologi eventuelt tænkes etableret som et sammenhængende net af ring- og radialafsnit, hvor der betales en mindre afgift pr. passage af hvert snit i begge retninger, og som sådan kan et kørselsafgiftssystem måske siges at indeholde elementer af et bompengesystem.
Men et helt simpelt bompengesystem med en enkelt ring med en meget hård passageafgift i større byområder er ikke indeholdt i det kommende udvalgsarbejde. Det er regeringens opfattelse, at det vil være mest hensigtsmæssigt at koncentrere sig om den opgave med et landsdækkende kørselsafgiftssystem, som Enhedslisten allerede har være med til at udstikke, og på den baggrund skal jeg afvise forslaget.